钦定古今图书集成/明伦汇编/闺媛典/第111卷 > 皇清十七 > 王煜女
## 钦定古今图书集成/明伦汇编/闺媛典/第111卷 > 皇清十七 > 王煜女

按《武进县志》：王煜女，年十三，许字孙凤仪。逾五载，凤仪死，女闻，即键户绝饮食，以死誓。父母劝谕之，女曰：“‘归孙可无死’。母又曰：‘幸为终身计’。女不答，书曰：‘终身事小’。” 煜知不可夺，命归孙，拜仪父母数伏哭仪棺侧。既免丧，或讽之，女断发号恸不欲生。已而曰：“人谓我年少未笄耳。” 乃复蓄发，展凤仪墓，行笄礼。白仪母，择族孙某为凤仪嗣。亡何，嗣子殇，哭之成疾。煜延医，谢不可，不食三日而死。死之时，犹目仪母曰：“无伤。” 会左右取梨进，强仪母啖梨一片，迺瞑目。时康熙十一年，年二十有九。